**Comeniuse projekti “Minu digisõbrad” viimane**

**põnevust täis projektikoosolek Türgis Antalyas**

Kurb küll, kuid meie vahva ja mitmekesine Comeniuse rahvusvaheline koostööprojekt **“Minu digisõbrad”** jõudis lõpule, viimane kokkusaamine Türgis Antalyas Hanım Ömer Çağıran Ortaokulu´s  toimus 31. maist kuni 7. juunini 2015. aastal. Türki sõitsid muusikaosakonna õpilased **Kristi Viita, Egert Römer ja Gerda Jamsja** ning kunstiosakonna õpilane **Anette Traus**. Õpetajatest olid seekord kaasas **kunstiõpetaja Marika Soone** ja kohalik **koordinaator Eve Vunk.**

See oli viies kord, mil me partneritega Poolast, Inglismaalt, Itaaliast ja Türgist kohtusime. Olime omavahel saanud väga lähedasteks ja kõiki rõõmustas, et meie projekt õnnestus kokkuvõttes väga hästi. Kõik projektikoosolekud olid väga toredad, õpilasi ja õpetajaid mitmel moel arendavad ja muidugi ka erinevalt üles ehitatud. Paranes nii keele- kui teiste kultuuride mõistmise oskus. Nägime järjekordselt, kui mitmekesine on maailm ja oleme õnnelikud, et saime sellest killukese osa. Koostöö on selles projektis kõige olulisem ja võime tõdeda, et suutsime anda ka oma osa ning tutvustada oma vabariiki ning Kadrina valda parimal moel.

**31. mai, pühapäev**

Öösel kell 24.00 (täpselt sel kellaajal) sõitsime Kadrinast välja, et jõuda öisele tšarterlennule Antalyasse. Mõnedki meie grupist polnud lennukiga varem sõitnud ja võib vaid ette kujutada, mis tunne neid valdas. Ees ootasid Antalya, meie sõbrad, Nedim oma meeskonnaga ja teised partnerid. Lend sujus hästi ja varahommikul olimegi Antalya rahvusvahelises lennujaamas, kus Nedim meie üllatuseks meid ootas, kuigi pidime kohtuma hiljem, pärast poolakate saabumist. Nii et päev algas väga meeldiva üllatusega! Lisaks ootasid meid muidugi kuum ilm, kaunis loodus, palmid ja soolane Vahemeri. Sõitsime kiiresti kooli juurde, kuhu jõudsid peatselt ka meie võõrustajad. Kuna internetis oldi omavahel juba tutvust sobitatud, kohtuti juba nagu vanade sõpradega. Ei mingit võõrustamist õpilaste poolt ja seda oli nii tore vaadata! Õpetajad majutati hotelli ”Adonis”. Kuna olime terve öö magamata, siis puhkasime kõik ennast veidi välja ja tutvusime pärastlõunal Antalya linnaga. Kohe saabudes hakkas silma veidi segane liikluskorraldus ja türklaste meeldivalt sõbralik käitumine. Need asjad ei muutunud kuni meie Antalyas oleku lõpuni.

1. **juuni, esmaspäev**

Kogunesime kooli juurde ja kohtusime partnerkoolide õpilaste ja õpetajatega. Hanım Ömer Çağıran põhikool avati 2003. aastal. Koolile andis nime Mrs Gülten Çağıran, kes nimetas kooli oma vanemate järgi. Koolis on üle 700 õppuri ja üle 30 pedagoogi. Kohustuslikku põhiharidust antakse 20 klassikomplektile ja ühele erivajadustega laste klassile. Kool on suur ja vahetunnid kärarikkad nagu mesilaspesa. Aga ei näinud me ühtegi õpetajat kurjustamas ega häält tõstmas. Kõik sujub kuidagi iseenesest ja loomulikult.

**Esimesel projektikoosolekul** tutvustasid kõik koolid ennast esinemiste ja väikeste kontsertidega. Koos lauldi alustuseks omaloomingulist Comeniuse laulu, saatjaks võõrustajate orkester. Kadrina õpilased laulsid, mängisid oboed ja kitarri. Itaallased tantsisid, inglased laulsid ”Kollast allveelaeva” ja püüdsid kogu seltskonda kaasa haarata, poolakad laulsid. Vastuvõtjad esitasid muusikalise programmi, mis võeti vastu väga hästi. Kõik tutvustasid ennast ka väikese videoprogrammiga. Meie kool tutvustas kunstiosakonna õpilase Birgit Klopi valmistatud videot tema koolipäevast, mis on ikka väga mitmekesine ja pikk. Vaadati huviga, kindlasti võrreldi seda videot ka oma koolipäevaga.

Meie projekti juurde kuuluvad traditsiooniliselt oma riiki ja kooli tutvustavad **näitused.** Pakutakse ka maiustusi ja kingituseks jagatakse koolide või riikide sümboolikaga suveniire või buklette. Õpilased aitasid agaralt kaasa näitust kujundada ja muidugi käib alati asja juurde oma väljapaneku juures pildistamine.

**Lõunat** sõime koolis, road olid väga erinevad ja paljude jaoks uudse maitsega. Aga kõikide üllatuseks polegi Türgi toidud väga vürtsikad. Magusad koogid on küll ikka väga magusad! Türgi koolis toitlustamist ei toimu ja need toodi meile eraldi kas vanemate, õpetajate või projekti toetajate poolt. Türgi toidud erinevad meie traditsioonilistest roogadest, aga uute maitsete nautimine käib ka projekti juurde, maitsemeeli peab ju ka arendama!

Lõuna söödud, läksime tutvuma **Antalya muuseumiga**. See annab väga hea ülevaate türklaste elust-olust ja ajaloost ning kultuurist. Kõike ei suudagi korraga tajuda, sest vaatamist ja uudistamist on väga palju. Aga kindlasti saab mingi mulje ja ülevaate sellest mitmekesisest kultuurist. Kodus võib ju edasi uurida ja veidi süvenenumalt nähtut lahti mõtestada.

Järgnes Antalya **akvaariumi** ja **Snow Worldi** külastus. Akvaarium oli väga huvitav, sinna soovitame minna küll kõigil, kes Antalyat külastavad ja loodust armastavad. Samuti oli eriti õpilastele huvitav Snow World & Ice Museum, kus saab suvise 30-kraadise kuumusega 5-kraadiste külmakraadide juures ennast ilusti maha jahutada. Ja kuigi selga tõmmati soe kombinesoon, olid varbad paljudel paljad, siis lumetuubing tõstis kindlasti kõigil adrenaliinitaset.

Õpetajatel oli õhtul hotellis veel tervitusõhtusöök. Ja päev oligi läbi. Ega õhtul enam mäletanudki, mida hommikul tehti, sest päev oli nii tihe. ☺

1. **juuni, teisipäev**

Teine projektipäev algas **projektikoosolekuga,** kus partnerid andsid ülevaate senitehtust ja tutvustasid oma riike erineval moel videote, filmide, PowerPoint presentatsioonide ja sõnavõttudega. Räägiti just sellest, mida on tehtud teistest erinevalt. Väga õpetlik oli Poola kooli **video internetiohtudest**. Samad probleemid ja ohud valitsevad kõigis partnerriikides. Vaatajatele läks see video kindlasti südamesse. Meie kool tutvustas **videot ”Minu kool”,** mille valmistasid kunstiosakonna õpilased **AnnikaViiksaar ning Margit Kerov** ja see näitas võimalusi, kuidas üks vana ja hall koolimaja värvikamaks muuta. Hästi tehtud video, aitäh tegijatele ja juhendajale õpetaja **Marika Soonele**. Kunstiosakonna õpilased valmistasid ka toreda **plakati ”Meie meeldejääv projekt”,** mis tutvustas erinevate partnerriikide väärtusi ja põnevamaid objekte. Igal koolil leidus midagi sellist, mida teised ei teinud ja see muutis hommikupooliku huvitavaks.

Päev jätkus **kunstiga** tegelemisega. Toimus **kaks töötuba**, ühes **kaunistati T-särke** Türgile ja Antalyale omasteja šabloonidega, teises **valmistati ehteid**. Kahjuks juhtus nii, et meie jaoks ehete valmistamiseks materjali enam ei jagunud, kõik kasutati otsekohe teise grupi õpilaste poolt ära. Seda enam saime siis viimistleda oma T-särke, aga veidi kahju oli ka, sest ehete valmistamist ootasid kõik meie grupi liikmed väga. Aga mis seal ikka, hiljem võisime neid imetleda partnerite jala ja käe ümber. ☺ Aga meie särgikaunistused tulid toredad! Saime need kätte lõpukoosolekul ja tegime ka loomulikult fotosid.

Lõunasöögi järel ruttasime linnaosa **linnapea ja haridusjuhi vastuvõtule**. Antalya linn jaguneb 17(?) linnaosaks ja meie käisime nendest ühes. Tutvustati külalisi, vahetati kingitusi, vesteldi veidi ja joodi teed, vett ja türgi kohvi. Hakkas silma, et töötajateks olid põhiliselt mehed. Olid mõnusalt lühikesed kohtumised. Meie kinkisime ametlikul vastuvõtul Kadrina sümboolikaga esemeid ja raamatu ”100 põhjust, miks külastada Eestit” inglise keeles.

Päev jätkus põneva ettevõtmisega eriti õpilaste jaoks – käisime ägedat ja kaasahaaravat **paintballi** (pall värviga) mängimas. Osalejate jaoks oli see kindlasti unustamatu ja üks põnevamaid elamusi. Ja oligi õhtu käes, bussi oodates sai päev otsa ja esimese päeva muljed vajasid settimist. Oli selline tunne, et koos on oldud juba väga pikka aega. ☺

1. **juuni, kolmapäev**

Järgmine päev **möödus reisides**, Türgi arhitektuuri ja kultuuriga tutvudes. Esimene peatus oli **Sides**, mis on oluline ajalooline linn oma iidse arhitektuuripärandi poolest. Side kohta võib lugeda, et tegemist on endise iidse Kreeka linnaga, mille tähtsaim vaatamisväärsus on Apolloni templi varemed. Linnas võib näha kreeka, bütsantsi ja rooma kunsti ning arhitektuuri näidiseid. Pildistamised ei tahtnud ega tahtnud lõppeda. Käisime ka **ujumas** ja värskendasime end soolases Vahemeres. Mõned julgemad said isegi kaamelitega sõita.

Edasi külastasime **Aspendose amfiteatrit**, mis on väga kuulus kogu maailmas ja nüüd on meilgi nähtud. Aga ehk on teistelgi huvitav teada, milline tagapõhi selle amfiteatri loomisega seostub... ☺

(Internet, <http://www.novatours.ee/popup2/index.php?tpl=text&type=cityBody&country_code=7&city_id=8>)

Antalyast 49 km ida poole asub iidne linn Aspendos, kus asub kõige paremini säilinud antiikne amfiteater. Ehkki amfiteater on ehitatud II sajandil Marcus Aureliuse valitsusajal, vaimustab teatrilava akustika veel tänapäevalgi siin üles astuvaid maailmakuulsaid lauljaid. Aspendose amfiteatrisse mahub 15 000 pealtvaatajat – teatris on 41 rida, pikkusega 96 meetrit. Legend jutustab, et amfiteatri ehitanud arhitekt Xenon, ihaldas omale naiseks Aspendose kuninga lummavalt kaunist tütart Belkist. Kuna tütarlapsel oli ka teisi kosilasi, kutsus Xenon kuninga oma teatrisse. Kui kuningas teatrisse sisse astus, kuulis ta kuidas keegi lausus “tütar tuleb naiseks anda Xenonile”. Kui kuningas aru sai, milline müstiline akustika teatris on, veendus valitseja arhitekti tarkuses ja andis oma tütre talle naiseks. On teada, et ka kõige vaiksem heli mis orkestrist tuleb, kostub ka viimastesse ridadesse. 333. aastal eKr vallutas linna Makedoonia Aleksander, kuna Aspendos keeldus Makedoonia valitsejale andamit maksmast. 190. aastast valitsesid Aspendost roomlased, kes kujundasid linna edaspidist käekäiku. Oli väga tore ja silmaringi arendav päev!

1. **juuni, neljapäev**

Neljas projektipäev algas **muusikatöötoaga.** Muusika tegemiseks on erinevaid võimalusi ja Türgi õpetajad kasutasid osavalt ära erinevaid võtteid, et lühikese ajaga köita kogu suur seltskond ühtseks meeskonnaks. Igal juhul igav polnud kellelgi. Tänapäeval käivad ju musitseerimse juurde igasuguste helide ja rütmide kasutamine, keeleoskus ja pillimänguoskus ei omagi alati tähtsust. Muusika ja kunst üheskoos võivad veel võimsamalt mõjuda. ☺ Värvide mäng ja Euroopa hümni algusrida kokku võivad moodustada väga toreda **sümbioosi vahva ühiskunstiteose näol**. Tšellomängija osatähtsus oli siinjuures ka arvestatav! Tema esituse järgi valati värve alusele, seda püüti teha isegi õiges rütmis, kusjuures värvid valgusid omasoodu laiali, ja nii moodustuski lõpuks vahva ühiskunstiteos. Seda varianti kunsti ja muusika ühendamiseks püüame ära kasutada ka oma koolis järgmisel õppeaastal.

Seejärel toimus **kunstinäituse avamine**, kuhu tõid ma teosed nii selle kooli kunstihuvilised õpilased kui õpetajad ja ka teised kunstihuvilised ümbruskonnast. Jälle oli see hea võimalus tutvuda kohalike kunstitraditsioonidega. Mängis orkester ja kõlasid laulud, kaasa haarati ka publik. Aga peab mainima, et ega türgi keel väga lihtne ei ole ja sõnade kiire esitusega on päris keeruline toime tulla! Näituse avamisel lõikasid lindi lahti kõigi maade esindajad ja jäädvustasime fotodele palju huvitavaid kunstiteoseid.

**Olümpiamängud** meie projekti mõistes tähendasid sportlikke ühistegevusi, kus kaotajaid pole. Vaatamata sellele, et sportlikud tegevused toimusid asfaltväljakul, oli lõbu laialt ja kõigi rõõmuks ei saadud ühtegi vigastust. Medalid said kaela kõik, isegi õpetajad, kes täitsid publiku osa.

Päev jätkus Antalya **vanalinna (Kaleiçi) ja sadama külastusega**. Mis siin muud öelda, kui et väga põnev linn, sadamaosa ja vaated kogu linnale on lihtsalt lummavad. ☺

Õnneks oli meile planeeritud ka pooltunnike sõpradele ja perekonnale suveniiride ostmiseks. ☺

Järgnes tutvumine **Dudeni rahvuspargiga**, kus eriliseks vaatamisväärsuseks on 20 meetri kõrgused kosed, imelised vaated kogu pargis on meeldejäävad ja nauditavad. Tahaks pildistada iga nurgakest, aga aega lihtsalt kõigeks ei piisa. See ala on nagu botaaniline taevariik, tekkinud karstumise tagajärjel. Katakombides (*Soovide koopas*), mis asuvad koskede all, on võimalik jalutada veekaskaadide all või istuda ja imetleda koskede võimsust ja ilu. Oleme väga õnnelikud, et saime külastada rahvusparki ja nautida neid kauneid vaateid.

Õpetajad said kahel päeval külastada meie vastuvõtjate kodusid ja omavahel ka vabamalt suhelda. Türgi õpetajad eriti inglise keelt ei räägi, aga see pole suhtlemisel suureks takistuseks. Naeratusest ju vahel piisab! Türgi kombe kohaselt kutsutakse külla ainult väga lähedasi sõpru, nii et meile langes see au ja oleme selle üle väga tänulikud. Türgi kommete kohaselt tuleb vastupidiselt itaalia traditsioonile jalanõud kohe ära võtta ja need asetatakse kappi. Mingit pikka jalanõuderivi kusagile koridori ei jäeta.

1. **juuni, reede**

**Viimane projektikoosolek.** Nädal hakkab lõpu poole kiskuma. Käes on kokkuvõtete tegemise aeg. **Nedim Delikara**, meie projekti üldkoordinaator oli kogu nädala jooksul tõeline energiapomm. Ta suutis teha lisaks väga tihedale programmile veel kokkuvõtliku video ja siis alles nägime, kui palju me selle lühikese ajaga olime jõudnud teha ja näha. Anti üle vastastikused kingitused ja öeldi tänusõnda vastuvõtjatele. Tegelikult jääb sõnadest väheseks, et kõigi partnerite tänu väljendada. Suur tänu lisaks Nedimile kuulub ka kooli direktorile härra **Osman** **Nuri Batmazile** ja kõigile õpetajatele ning kooli töötajatele, kes projektis kaasa lõid. Seda tegid isegi koolitädid, kes kinkisid kõigile naiskülalistele rahvusliku rätiku. Loomulikult kuulus suur tänu ka võõrustajatele perekondadele. Meie õpilased jäid reisiga väga rahule ja kindlasti jätkuvad loodud sõprussidemed hiljemgi.

Ja oligi käes üks väga oodatud tegevus – **rafting Beşkonakis**. Lõunasöök kuulus reisi juurde. Oli alles põnev see rafting. ☺ Paljudele oli see isegi veidi hirmuäratav kogemus, sest peaaegu kõigi jaoks oli see rafting esmakordne kogemus ja kodus sellest videot vaadates tekitas see lausa hirmuvärinaid, kuid pärast 12 kilomeetri pikkust sõitu ja seejärel oma sõidust videot vaadates tekitas sõit ainult rõõmutunnet ja sai enda hirmude üle veidi isegi nalja visata. Nii et see oli üks uudne kogemus paljude õpetajate ja õpilaste jaoks, mis ei unune iial. ☺

Mõni sõna ka **Köprülü kanjonist**, mis asub Antyalyast 96 kilomeetri kaugusel kõrgel mägedes. See on üks Türgi rahvusparkidest. Kanjon on 14 kilomeetrit pikk ja mõnes kohas 400 meetri sügavune ning selle kohal kõrguvad rooma linna Selge varemed.

Rafting on laskumine spetsiaalsetel kummipaatidel mööda kärestikulisi mägijõgesid. Kõigile raftingulistele antakse selga päästevestid ja pähe kiivrid. Iga meeskond saab omale parve koos kogenud kapteniga. Meil oli mitu põnevat laskumist ja kiljumist ning kilkeid jagus kogu sõidu ajaks.

Kogenud parvekaptenid oskasid igal laskumisel olukorra loomulikult kontrolli all hoida. Ja kuigi olime läbimärjad ja veekraade oli ainult 12, siis jätkus energiat ka teiste pritsimiseks, eriti poolakatel ja türklastel. Pärast sellist veemöllu oli muidugi hea tunne, kui jälle kuivad riided selga saime. ☺

1. **juuni, laupäev**

Ees seisis veel üks tore reisimist ja emotsioone täis päev. Sõit läks **Demresse**, Püha Nicolausi ehk Santa Clausi elukohta. Lisaks ootas mõnus päev jahil ja sõit **Kekovasse**, mis on üks Vahemere kaunimaid regioone. Suplused soolases Vahemeres, lõunasöök jahil – kõik see on unustamatu. Omaette huvitav lugu on selle **Santa Clausiga**. Siin on internetist leitud lugu, kust saame teada, kuidas legend on välja kujunenud.

Püha Nikolause kirik Demres Internet, http://trip.ee/node/88800

Statistikast selgub, et Antalya vaatamisväärsuste seas polegi kõige suuremaks tõmbenumbriks sealsed amfiteatrid ja antiiklinnade varemed, vaid hoopis **Noel Baba ehk Santa Clausi ehk Püha Nikolause kirik Demre linnas,** mida külastas eelmine aasta pool miljonit inimest. Püha Nikolaus on 4. sajandil Myras (Demre endine nimi) tegutsenud piiskop, tänu kelle suuremeelsusele vaeste abistamisel eksisteerib meil täna jõuluvana traditsioon.

Püha Nikolausest on liikvel erinevaid legende, kuid kuulsaim on lugu mehest, kellel oli kolm meheleminekueas tütart, aga polnud raha, et neile kaasavara kaasa anda. Nikolaus jättis ilma mehe teadmata tema akna taha kolm kullaga täidetud kotti. Teise versiooni kohaselt viskas ta need alla korstnast. Kuuldused lahkest mehest levisid kaugele ja peale Nikolause surma kuulutati ta pühakuks ja temast sai Kreeka kui Venemaa kaitsepühak.

Keskajal Nikolause-kultus Euroopas vähenes, kui välja arvata Madalmaad, kus Püha Nikolaus kandis nime Sinterklaas. Sama nime all tunti teda ka Ameerikas Hollandi asunduses New Amsterdamis, mis hiljem nimetati ümber New Yorgiks. Sinterklaasi austamine levis edasi Ameerika inglastest uusasunike seas ning nõnda sai Sinterklaasist jõulumees Santa Claus.

Praegu asub Püha Nikolaus kirikus jõuluvana muuseum (Noel Baba Müzesi, Santa Claus Museum). Kuna Püha Nikolaus on ühtlasi Venemaa kaitsepühak, siis külastavadki seda kirikut kõige rohkem Venemaa turistid.

**Hiline hüvastijätupidu** koos võõrustajate, nende vanemate ja pereliikmetega kujunes rõõmsaks ja samas kurvaks. Kõik hea saab kahjuks vahel otsa, nii ka meie projekt. Oli rõõmu- ja nukrusepisaraid. Aga maailm on väike ja ees ootavad kindlasti uued kohtumised. On ju olemas Internet, Skype ja lennukid, mis viivad teise maailma otsa mõne tunniga, et oma sõpradega muljeid jagada ja nende tegemistest osa saada.

Alati on emotsionaalselt raske toredate tegemistega lõpetada, aga midagi pole teha. Iga lõpp on mingi uue asja algus. Aitäh **Nedim, Artur, Daniel ja Ivana** ning kõik teie projektitiimide liikmed! Teist jäävad ainult parimad mälestused. ☺

1. **juuni, pühapäev**

Lühike öö ja kaunis nädal lõppes kojusõiduga. Kindlasti olid õpilaste mõtted juba eelmisel õhtulgi koduste juures, sest paljude jaoks oli nii pikk eemalviibimine oma perest ja kodust esmakordne. Kaasa võtsime ilusad mälestused uutest ja vanadest sõpradest, võõrustajate sõbralikkus jääb meid saatma ka koduteele minnes.

Kaunid mälestused, tuhanded fotod ja uued teadmised uuest riigist on suur väärtus. Täname seekordseid võõrustajaid, projektipartnereid, Nedimi ja kooli direktorit **Osman Nuri Batmazi** ning oleme õnnelikud, et saime Comeniuse projektis ”Minu digisõbrad” osaleda.

Eestimaa oli õhust vaadates imeline, vaheldusid kollased ja rohelised, vahel ka pruunid toonid. Koju jõuda on alati kõige armsam asi maailmas. Suur-suur tänu **sihtasutusele Archimedes,** et Kadrina Kunstidekoolil oli võimalus osaleda selles huvitavas ja arendavas rahvusvahelises koostööprojektis. Järgmiste projektideni! ☺

**Mõned arvamused õpilastelt:**

**Kristi Viita:** Ma sain juurde teistest riikidest uusi sõpru ning nendega suheldes sain oma inglise keele oskuse proovile panna ja nüüd me suhtleme juba igapäevaselt interneti vahendusel. Kõik külalised ja õpetajad ja lapsevanemad olid väga külalislahked ning sõbralikud, õpetajad toredad. Kõige rohkem meeldis toitudest nende värske soe sai. Türklastele meeldis väga tihti teed juua. Minu jaoks oli lahe kogemus pidada seal oma sünnipäeva, see oli üle kõige. Minu arvates olid türklased väga jutukad, aga ajast on meil küll erinev arusaamine.

**Anette Traus:** Me saime kõik omavahel hästi läbi, käisime koos ka väljas: bowlingus, šoppamas, laser-strekis jne. Kooli oli meie omast väga erinev, õpilased toredad ja rõõmsameelsed. Toitudest meeldisid mulle kõige rohkem puuviljad ja kõige vähem meeldis mulle looma aju, mis oli ka reisi üllatavam elamus. Türgi köök ei ole nii vürtsikas kui lootsin. Türklased rääkisid meiega palju ja ka teistel üritustel ei jäetud meid väga tagaplaanile. Kõige lahedam kogemus oli jahil teiselt korruselt vettehüppamine. Türklased on väga musikaalsed. Igatahes meie pererahvas laulis autos ikka päris palju ja ka bussis lauldi. Kõige meeldivam kogemus oli paintball ja akvaariumikülastus.

Tänu projektis osalemise ja positiivsele kogemusele soovivad nii Kristi kui ka Anette ka edaspidi erinevates projektides osaleda.

**Egert Römer:** Kõige rohkem meeldis mulle projektikoosolekul see, et sain teada uusi asju Türgi kohta ja see, et sain endale uusi tuttavaid ja uue sõbra. Päevad olid tihedalt tegevusi täis, nii et igavust ma küll ei tundud. Loodus oli teistsugusem kui Eestis. Meie kool tundub nende koolist mitu korda suurem. Koolimajas ekskursiooni ei tehtud, seega ei oska ka midagi täpsemat lisada. Toitudest, mis mulle reisil pakuti, maitses mulle kõige vähem tomatisupp ja kõige rohkem mind võõrustanud pere ema tehtud kahevärviline kook, mis maitses nagu muffinid. Hommikusöögiks olen harjunud sööma kaerahelbeputru ja võileiba, aga seal sain müslit ja hot dogi saia, mille vahele oli pandud paksult sulajuustu ja neli singiviilu. Türgi kööki ma eristada ei oska, aga paaril korral sõime kananagitsaid ja kartuliputru, mis maitses sarnaselt Eestis tehtavale. Hästi maitses ka makaroni-juustuvorm. Liha või vorstitükke seal sees ei olnud. Kõige rohkem hakkas silma see, et kõigil oli lõbus. Unustamatu kogemuse sain raftingul, kuhu mu vanemad mind alguses lubada ei tahtnud. Tegelikult oli see sõit rahulikum kui videotel, aga fun igal juhul. Vesi oli küll väga külm, aga sellest polnud midagi ja õnneks haigeks ma ei jäänud. Türklased olid heas mõttes hästi energilised. Samuti on nad sõbralikud ja väga head õlale patsutajad. Nägime ka mõningaid meile harjumatuid asju, mida meie õpetajad õpilaste juuresolekul ei tee. Facebooki teel suhtlen ma edasi oma võõrustajaga. Oleme juba teineteisele kirjutanud. Ka minu ema kirjutas Erdemi emale, et nende peret majutamise eest tänada ja neil jäi kokkulepe, et ta saadab minu emale selle koogi retsepti. Aitäh, et sain osaleda ja osaleksin edaspidi ka.

**Gerda Jamsja:** Mulle meeldis projektikoosoleku juures kõige rohkem tegevuste vaheldusrikkus ja elamusterohkus ning ilmselt  ei oleks ma ilma projektis osalemiseta mõnede tegevustega kokku puutunud. Koolis, kus me oma päevi alustasime, õppisid sõbralikud õpilased ning kooli töötajad olid samuti lahked ja rõõmsameelsed. Türgi toidud maitsesid mulle väga. Kõige rohkem meeldisid pirukad ja saiakesed.  Kõige enam hakkas ühisüritustel silma erinevatest riikidest laste avatus ja üksteisega suhtlemine. Kõige üllatavam uus kogemus oli minu jaoks paintball ning mulle meeldis see väga. Kõige silmatorkavam türklaste iseloomujoon oli nende avatus ja sõbralikkus. Nad olid julged ja leidsid alati kiiresti sõpru. Kõige meeldivam kogemus terve projektikoosolu puhul on minu jaoks Türgi kliima. Interneti teel suhtlen paari sõbraga ka edaspidi. Kindlasti soovin tulevikus tänu saadud kogemustele osaleda  ka teistes erinevates projektides.